**ΚΩΣΤΗΣ ΣΟΦΙΑΝΟΣ**

Ο Κωστής Σοφιανός γεννήθηκε στην Αθήνα στις 5 Μαρτίου του 1939. Φοίτησε στη Σχολή Αναβρύτων από την οποία και αποφοίτησε το 1957. Το 1962 ολοκλήρωσε τις σπουδές του στο Πάντειο Πανεπιστήμιο Κοινωνικών και Πολιτικών Επιστημών. Παράλληλα, σπούδασε βιολί στο Ελληνικό Ωδείο, απ’ όπου και έλαβε Δίπλωμα σολίστ, αποσπώντας μάλιστα το B’ Βραβείο το 1961.

Επιχειρηματικά ασχολήθηκε με την ξυλεία, ιδρύοντας τις Εταιρείες ΣΟΦΙΑΝΟΣ Α.Ε. – Βιομηχανία Ξύλου και SOFORM EXIM S.R.L.– Βιομηχανία Ξυλείας & Παρκέτων στη Ρουμανία.

Ταυτόχρονα, η αγάπη του για την Ύδρα τον οδήγησε στη δημιουργία του Hotel Leto Hydra, στο κέντρο του λιμανιού του νησιού.

Ήταν παντρεμένος με τη δικηγόρο, Ευγενία Ασημακοπούλου-Σοφιανού, με την οποία απέκτησαν δυο γιους, τον Νίκο και τον Αλέξανδρο.

Ο Κωστής Σοφιανός απεβίωσε αιφνίδια στις 21 Ιουνίου του 2009.

Στη ζωή του είχε πλούσιο κοινωνικό και πολιτιστικό έργο. Από το 2010 και κάθε χρόνο τιμώντας τη μνήμη του, η σύζυγός του Ευγενία και ο γιος του Αλέξανδρος διοργανώνουν φιλανθρωπική συναυλία με εξέχουσες προσωπικότητες της διεθνούς κλασικής μουσικής σκηνής στον προαύλιο χώρο του Καθεδρικού Ιερού Ναού Κοιμήσεως της Θεοτόκου στην Ύδρα. Τα έσοδα της συναυλίας διατίθενται για την ενίσχυση του Νοσοκομειακού & Φιλανθρωπικού Ιδρύματος Αθανασίου & Βέρας Κουλούρα «ΠΑΝΑΓΙΑ ΦΑΝΕΡΩΜΕΝΗ» στην Ύδρα. Από το 2024 μάλιστα μια ακόμη ετήσια φιλανθρωπική συναυλία θα πραγματοποιείται και στην Αθήνα στο Μέγαρο Μουσικής σε συνεργασία με τη Κρατική Ορχήστρα Αθηνών.